इसलिए मैं मानता हूं कि अगर 25 जून 1975 को आपातकाल लगाना इंदिरा जी की ‘ऐतिहासिक भूल’ थी तो 21 मार्च 1977 को आपातकाल हटाना इंदिरा जी की ‘ऐतिहासिक पुण्याई’ भी थी। इंदिरा जी की ऐतिहासिक भूल के एहसास-बोझ से कांग्रेस को बगलें झांकने की ज़रूरत नहीं है। आपातकाल की शव-समीक्षा चार दशक से चल रही है। कांग्रेस एक बार नहीं, बार-बार यह ग़लती मान चुकी है। मगर आपातकाल के दिनों में गिड़गिड़ा-गिड़गिड़ा कर खुद को जेल से रिहा कर देने की गुहार करने वालों की दत्तक-ज़मात मौक़ा मिलते ही आज भी इस ‘भूल’ के लिए कांग्रेस पर पिल पड़ती है और ज़्यादातर कांग्रेसी अपने चेहरे पर रूमाल रखने लगते हैं।